Date: 1377
Issuing place: Rom
Country: Italia
Language: latina
Document type: Paavi ja kuuria, Kirjeet

Gregorius episcopus, seruus seruorum Dej, venerabilibus fratribus Strenginensi et Reualiensi episcopis ac abbati monasterij in Padhos (!), Reualiensis dyocesis, salutem et apostolicam benediccionem. Ad hoc nos Deus pretulit in familiam domus sue, vt opportuna singulis prouisionis auxilio fidelis seruitutis iniuncte pro tempore dispensantes, eorum presertim necessitatibus intendamus, occurramus dispendiis, ipsosque ab oppressionibus releuemus, qui assumpti in partem sollicitudinis pocioris sunt dignitatis titulo insignitj. Sane venerabilis fratris nostri episcopi Aboensis conquestione percepimus, quod nonnullj archiepiscopi, episcopi aliique ecclesiarum prelatj et clerici ac ecclesiastice persone, tam religiose quam seculares, necnon duces, marchiones, comites, barones, milites, nobiles et laici, communia ciuitatum, vniuersitat[e]s opidorum, castrorum, terrarum, villarum et aliorum locorum et alie singulares persone ciuitatum et dyocesium et aliarum parcium diuersarum occuparunt et occupari fecerunt castra, villas et alia loca, terras, domos, possessiones, iura et iurisdicciones, necnon fructus, census, redditus et prouentus, et nonnulla alia bona, mobilia et immobilia, spiritualia et temporalia, ad dictum episcopum et mensam suam episcopalem spectancia, et ea detinent indebite occupata sev ea detinentibus prestant auxilium, consilium et fauorem; nonnullj eciam ciuitatum ac dyocesium ac parcium predictarum, qui nomen Dominj in vacuum recipere non formidant, eidem episcopo super predictis castris, villis et locis aliis, terris, domibus, possessionibus, iuribus et iurisdiccionibus, fructibus, censibus,¹ redditibus et prouentibus eorundem et quibuscunque aliis bonis, mobilibus et immobilibus, spiritualibus et temporalibus, ad eosdem episcopum et mensam spectantibus, multiplices molestias ac iniurias inferunt et jacturas; quare dictus episcopus nobis humiliter supplicauit, vt, cum eidem valde reddatur difficile pro singulis querelis ad apostolicam sedem habere recursum, prouidere ipsi super hoc paterna diligencia curaremus. Nos igitur aduersus occupatores, detentores, presumptores, molestatores et iniuriatores huiusmodi illo volentes eidem episcopo remedio subuenire, per quod ipsorum compescatur temeritas et aliis aditus committendi similia percludatur, discrecionj vestre per apostolica scripta mandamus, quatenus vos uel duo aut vnus vestrum, per vos uel alium sev alios, eciam si sint extra loca in quibus deputati estis conseruatores et iudices, prefato episcopo efficacis defensionis presidio assistentes non permittatis, eundem super hiis et quibuslibet aliis bonis et iuribus ad eundem episcopum spectantibus ab eisdem vel² quibusuis aliis indebite molestari, uel ej grauamina sev dampna uel iniurias irrogari, facturi dicto episcopo, cum ab eo uel procuratoribus suis uel eorum aliquo fueritis requisiti, de predictis et aliis personis quibuslibet, super restitucione huiusmodi castrorum, villarum, terrarum et aliorum locorum, iurium³ et iurisdiccionum et bonorum, mobilium et immobilium, reddituum quoque et prouentuum et aliorum quorumcunque bonorum, necnon de quibuslibet molestiis, iniuriis atque dampnis, presentibus et futuris, in illis videlicet, que iudicialem requirunt indaginem, summarie et de plano et sine strepitu et figura iudicij, in aliis vero prout qualitas eorum exigerit, iusticie complementum, occupatores sev detentores, molestatores sev presumptores et iniuriatores huiusmodi, necnon contradictores quoslibet et rebelles, cuiuscunque dignitatis, status, gradus, ordinis uel condicionis extiterint, quandocumque et quocienscumque expedierit, auctoritate nostra per censuram ecclesiasticam, appellacione postposita, compescendo, jnuocato ad hoc, si opus fuerit, auxilio brachii secularis, non obstantibus tam felicis recordacionis Bonifacij pape viij, predecessoris nostri, in quibus cauetur, ne quis extra suam ciuitatem et dyocesim, nisi in certis exceptis casibus, et in illis vltra vnam dietam a fine sue dyocesis, ad iudicium euocetur, seu ne iudices et conseruatores a sede deputatj predicta extra ciuitatem et dyocesim, jn quibus deputati fuerint, contra quoscumque procedere, siue alii seu⁴ aliis vices suas committere, aut aliquos vltra vnam dietam a fine dyocesis eorumdem trahere presumant, dummodo vltra duas dietas aliquis auctoritate presencium non trahatur, seu quod de aliis quam de manifestis iniuriis et violenciis et aliis, que iudicialem indaginem exigunt, penis in eos, si secus egerint et in id⁵ procurantes adiectis, conseruatores se nullatenus intromittant, quam aliis quibuscunque constitucionibus a predecessoribus nostris Romanis pontificibus tam de iudicibus delegatis et conseruatoribus, quam personis vltra certum numervm ad iudicium non vocandis, aut aliis editis, que nostre possent in hac parte iurisdiccionj aut potestatj eiusdemque libero exercicio quomodolibet obuiare, seu si aliquibus commvniter uel diuisim a prefata sit sede indultum, quod excommvnicari, suspendj uel interdici, sev extra uel vltra certa loca ad iudicium euocari non possint, per litteras apostolicas non facientes plenam et expressam ac de verbo⁶ ad verbum de indulto huiusmodi et eorum personis et locis ordinibus et nominibus propriis mencionem, et qualibet alia dicte sedis indulgencia generalj uel specialj, cuiuscunque tenoris existat, per quam, presentibus non expressam uel totaliter non insertam, nostre iurisdiccionis explicacio in hac parte valeat quomodolibet impediri, et de qua cuiusque toto tenore de verbo ad verbum habenda sit in nostris litteris mencio specialis. Cetervm volumus et apostolica auctoritate decernimus, quod quilibet vestrum prosequi valeat articulum eciam per alium inchoatum, quamuis idem inchoans nullo fuerit impedimento canonico prepeditus, quodque a dato presencium sit vobis et vnicuique vestrum in premissis omnibus et eorum singulis, ceptis et non ceptis, presentibus et futuris, perpetuata potestas et iurisdiccio attributa, vt eo vigore eaque firmitate possitis in premissis omnibus et singulis, ceptis et non ceptis, presentibus et futuris, et pro predictis procedere, ac si predicta omnia et singula coram uobis cepta fuissent, et iurisdiccio nostra⁷ et cuiuslibet nostrum⁸ in predictis omnibus et singulis per citacionem uel modum alium perpetuata legitimum exstitisset, costitucione predicta super conseruatoribus et alia qualibet in contrarium edita non obstante, presentibus post decem annos minime valituris. Datum Rome, apud sanctum Petrvm, v⁹ kalendas Aprilis, pontificatus nostri anno septimo.¹⁰